FI Euroopan unionin virallinen lehti CE 70/238

(2004/C 70 E/257)

KIRJALLINEN KYSYMYS P-3210/03

esittäjä(t): Pietro-Paolo Mennea (NI) komissiolle

(23. lokakuuta 2003)

Aihe: Epärehellinen kilpailu tekstiilialalla

Italian tekstiiliala on jo joidenkin vuosien ajan ollut vaikeuksissa.

Tärkein syy tekstiilialan kriisiin on aasialaisten yritysten kilpailu niiden liityttyä Maailman kauppajärjestöön. Aasialaisilla yrityksillä on huomattavasti halvemmat työvoimakustannukset, koska niiltä puuttuvat riittävät vähimmäissäännöt, jotka koskevat työmarkkinoita ja työntekijöiden suojelua, ja lisäksi ne käyttävät usein lapsityövoimaa. Kyseisissä yrityksissä rikotaan kansalaisten perusoikeuksia ja yksilönvapautta.

Laiton toiminta tapahtuu siten, että maksettaessa kauppatavaroista tulleja yhteisön satamissa asia hoidetaan usein ilman minkäänlaisia laskuja tai esittämällä laskuja, joissa ilmoitetaan eri laatu ja määrä, kuin mistä todellisuudessa on kyse, käyttämällä järjestelmällisesti väärennettyjä paikallisia merkkejä tai yleistä ”Made in Italy” -merkintää sekä kiertämällä veroja.

Laittoman toiminnan ansiosta lopputuote myydään huomattavasti yhteisön hintoja halvempaan hitaan, minkä vuoksi Euroopan unionissa saatetaan joutua sulkemaan tekstiilitehtaita, ja kyseisellä tilanteella saattaa siten olla kielteisiä vaikutuksia työllisyyteen.

Yhteisön ulkopuolisten yritysten epärehellinen kilpailu on lain vastaista ja vääristää kilpailua yhteisön sisällä.

Voiko komissio ottaa edellä esitettyjen seikkojen johdosta yhteyttä jäsenvaltioiden toimivaltaisiin elimiin, jotta yhteisön maihin saapuville kauppatavaroille tehtäisiin enemmän ja tiukempia tarkastuksia?

Voiko komissio valvoa, että yhteisön markkinoilla toimivat yhteisön ulkopuoliset oikeushenkilöt, jotka omistavat erillisiä tai kollektiivisia yrityksiä, noudattavat yhteisön oikeutta eli tässä tapauksessa kilpailulainsäädäntöä ja jäsenvaltioiden työmarkkinalainsäädäntöä?

Voiko komissio käynnistää tekstiilialaa koskevan virallisen tutkimuksen?

Pascal Lamyn komission puolesta antama vastaus

(19. marraskuuta 2003)

Tekstiili- ja vaatetusalalla on edessään mittavia haasteita sekä Euroopassa että Euroopan ulkopuolella. Joitakin ongelmia tuotiin esiin Brysselissä järjestetyssä konferenssissa, jonka aiheena oli alan tulevaisuus vuoden 2005 jälkeen. Tähän liittyen komissio antoi 29. lokakuuta 2003 tiedonannon (1), jossa esitetyillä toimenpiteillä pyritään lujittamaan tekstiili- ja vaatetusalan kilpailukykyä tuontikiintiöiden poistuessa vuonna 2005. Komissio tuntee esiin tuodut huolenaiheet ja pyrkii määrätietoisesti etsimään konkreettisia ratkaisuja tämän unionin tulevaisuuden kannalta tärkeän alan ongelmiin ottamalla huomioon erityisesti parlamentin jäsenen mainitsemat näkökohdat.

Komissio on erittäin huolissaan petos- ja väärennösongelmista. Yhteisössä on jo käytössä sääntöjä ja ohjelmia, joilla varmistetaan, että eurooppalaiset tuottajat voivat kilpailla tasapuolisesti kansainvälisellä tasolla. On kuitenkin myönnettävä, että yhteisön toimien onnistumista arvostetaan vasta sitten, kun jäsenvaltioiden viranomaiset ovat niissä todella näkyvästi mukana. Tämä koskee myös teollis- ja tekijänoikeuskysymyksiä. Komissio lisää ponnistelujaan, joilla parannetaan teollis- ja tekijänoikeuksien suojelua ja noudattamista kolmansissa maissa sekä Maailman kauppajärjestön (WTO) teollis- ja tekijänoikeuksien kauppaan liittyviä näkökohtia koskevan TRIPs-sopimuksen noudattamisen valvontaa. Nämä toimet tehostavat tuoteväärennöksillä käytävän kaupan ehkäisemistä ja suojaavat EU:n tekstiili- ja vaatetusteollisuuden vahvuuksia eli innovaatiotoimintaa, brandausta, muotia ja suunnittelua.

Komissio on jo toteuttanut toimenpiteitä parlamentin jäsenen esittämien kahden kysymyksen osalta. Yhteisön tasolla yhdenmukaistettu tullivalvonta täyttää voimassa olevien säädösten vaatimukset. Kaikki tavarat on lisäksi luokiteltu yhdistettyyn nimikkeistöön. Tärkeimmät petokset tulevat tulliviranomaisten tietoon, ja niille tehdään riskinarviointi, joka pyritään myös yhdenmukaistamaan.

Koska tuontitavaroiden määrä on valtava, on selvää, etteivät jäsenvaltioiden tulliviranomaiset voi tutkia kaikkia unionin tullialueelle tuotavia tekstiilejä ja vaatteita. Periaatteena on tehdä pistokokeita järjestelmällisten tarkastusten sijaan. Jos käytettävissä olevat tiedot viittaavat selkeästi petolliseen toimintaan jollakin alalla, tulliviranomaiset vaihtavat kyseiset tiedot erittäin nopeasti Euroopan petostentorjuntaviraston kautta ja nopeuttavat tutkimuksia.

Toisen kysymyksen osalta vastaus on seuraava: Vaikka unionin alueelle sijoittautuneen taloudellisen tai oikeudellisen yksikön kotipaikka ei olekaan yhteisössä, sen on noudatettava sijaintimaansa voimassa olevia säännöksiä. Jäsenvaltioiden viranomaisten on valvottava työmarkkinalainsäädännön ja muun asiaankuuluvan, yhteisön tasolla osaksi yhdenmukaistetun lainsäädännön noudattamista.

Parlamentin jäsen ehdottaa myös tekstiilialaa koskevan tutkimuksen käynnistämistä. Komissiolla on käytössään välineitä (esimerkiksi kaupan suojakeinot), joiden avulla se voi torjua tiettyjä käytäntöjä. Se käynnistää toimet kuitenkin yleensä — tapauksen mukaan — joko jäsenvaltion tai asianosaisten osapuolten tekemien valitusten pohjalta. Kyseiset aiheet tai käytännöt olisi ensin määriteltävä täsmällisesti ja tutkittava ennen kuin komissio voi päättää mahdollisen tutkimuksen aloittamisesta.

(1) KOM(2003) 649 lopullinen.